b'\n_START_ARTICLE_\nBolje ne bo nikoli\n_START_SECTION_\nVsebina\n_START_PARAGRAPH_\nMelvin Udall (Jack Nicholson) je ljudomrzne\xc5\xbe, ki na svojem domu na Manhattnu pi\xc5\xa1e uspe\xc5\xa1ne ljubezenske romane. Njegov odnos do ljudi spravlja v obup vse, s katerimi pride v stik, posebej pa sosede v stanovanjskem bloku. Hkrati trpi za obsesivno-kompulzivno motnjo - za primer, nikoli ne stopi na rob med tlakovci in vsak dan j\xc3\xa9 zajtrk pri isti mizi v restavraciji s plasti\xc4\x8dnim priborom za enkratno uporabo, saj ima tudi patolo\xc5\xa1ki strah pred mikrobi. Natakarica v tej restavraciji, Carol Connelly (Hellen Hunt), je edina, ki prena\xc5\xa1a njegove muhe._NEWLINE_Nekega dne je njegov sosed, gejevski umetnik Simon Bishop (Greg Kinnear), \xc5\xbertev napada in mora v bolni\xc5\xa1nico, Melvin pa je prisiljen vzeti ta \xc4\x8das njegovega psa v skrbni\xc5\xa1tvo. Kljub za\xc4\x8detnemu odporu se kmalu na psa nave\xc5\xbee, zaradi tega pa mu tudi Carol posve\xc4\x8da ve\xc4\x8d pozornosti. Ponovno se mu rutina podre, ko gre Carol delat bli\xc5\xbeje domu v Brooklynu da bi lahko ve\xc4\x8d \xc4\x8dasa pre\xc5\xbeivela s svojim kroni\xc4\x8dno bolnim sinom (Jesse James). Nezadovoljen nad tem, Melvin pla\xc4\x8da stro\xc5\xa1ke zasebnemu zdravniku da bi lahko Carol nadaljevala s stre\xc5\xbebo tam kjer hodi jest. Carol ni prepri\xc4\x8dana, kaj ho\xc4\x8de s tem dose\xc4\x8di, zato se sredi no\xc4\x8di odpelje k Melvinu da mu pove, da ne namerava spati z njim._NEWLINE_Medtem Simon pride iz bolni\xc5\xa1nice in po\xc4\x8dasi okreva. Vendar pa stres in dejstvo, da ima zdaj njegov pes raj\xc5\xa1i Melvina, povzro\xc4\x8dita, da izgubi svoj navdih. Ker nima zdravstvenega zavarovanja, se pri\xc4\x8dnejo kopi\xc4\x8diti ra\xc4\x8duni za zdravljenje, hkrati pa mu grozi izselitev zaradi nepla\xc4\x8dane najemnine, zato ga njegov agent Frank Sachs (Cuba Gooding, Jr.) pregovori naj odide v Baltimore k svojim odtujenim star\xc5\xa1em in jih prosi za pomo\xc4\x8d. Simon prepri\xc4\x8da Melvina da bo vozil, Melvin pa povabi \xc5\xa1e Carol da bi zmanj\xc5\xa1al nelagodje. Carol nejevoljno sprejme povabilo in trojica odrine na pot._NEWLINE_Nek ve\xc4\x8der na poti se Melvin posku\xc5\xa1a resneje zbli\xc5\xbeati s Carol, vendar jo zaradi nespretnosti med ve\xc4\x8derjo v hotelu hudo u\xc5\xbeali. Kasneje isti ve\xc4\x8der jo med kopanjem v sobi vidi Simon, ki ga njeno telo popolnoma prevzame in za\xc4\x8dne ponovno ustvarjati. Opogumljen, ker je ponovno na\xc5\xa1el svojo muzo, se odlo\xc4\x8di, da se bo znova postavil na lastne noge, zato se naslednji dan obrnejo proti domu. Po vrnitvi v New York Carol pove Melvinu, da ga no\xc4\x8de ve\xc4\x8d v svojem \xc5\xbeivljenju. Kasneje ob\xc5\xbealuje svoje besede in ga pokli\xc4\x8de da bi se mu opravi\xc4\x8dila, a odnos med njima ostane zapleten. Simon, ki je medtem izgubil stanovanje, se preseli k Melvinu in ga prepri\xc4\x8da, naj izpove svojo ljubezen Carol. Pred njenim stanovanjem v Brooklynu naposled ugotovita, kako globoko se ljubita. Film se kon\xc4\x8da z njunim sprehodom do pekarne na vogalu zgodaj zjutraj.\n_START_SECTION_\nOdzivi\n_START_PARAGRAPH_\nFilm je bil ob izidu tik pred bo\xc5\xbei\xc4\x8dem 1997 razmeroma dobro sprejet med kritiki in tudi finan\xc4\x8dno uspe\xc5\xa1en. Po rezultatih predvajanja v kinematografih je bil \xc5\xa1esti najdobi\xc4\x8dkonosnej\xc5\xa1i film leta. Nekateri kritiki so mu o\xc4\x8ditali pretirano sentimentalnost in formulai\xc4\x8dnost, v povpre\xc4\x8dju pa so bile ocene pozitivne._NEWLINE_Bolje ne bo nikoli je bil nominiran tudi za ve\xc4\x8d nagrad; Jack Nicholson in Helen Hunt sta prejela oskarja in zlati globus za glavni vlogi. To je do danes zadnji film z osvojenim oskarjem hkrati za mo\xc5\xa1ko in \xc5\xbeensko glavno vlogo.'